Nuwe polisiekommissaris aangestelKhehla John Sitole, nasionale polisiekommissaris (Foto: ANA) Pres. Jacob Zuma het Woensdag Khehla John Sitole as Suid-Afrika se nuwe nasionale polisiekommissaris aangestel. “Genl. Sitole, gebore in Standerton, Mpumalanga, bring operasionele en bestuurservaring na die Suid-Afrikaanse Polisiediens. Hy het deur die range van die polisie beweeg, en het eers as ŉ konstabel aangesluit totdat hy in 2011 tot die rang van luitenant-generaal bevorder is,” het Zuma se kantoor in ŉ verklaring gesê. Sitole het in 1986 as ŉ studentekonstabel by die polisie aangesluit en is dieselfde jaar nog tot sersant bevorder. Hy het byna elke twee jaar bevordering gekry totdat hy in 1992 ŉ majoor geword het. Hy is in 1995 tot luitenant-kolonel bevorder, tot direkteur in die polisiediens in 1996 en het as assistent-polisiekommissaris in drie provinsies gedien van 2000 tot 2010. Riah Phiyega, die voormalige polisiekommissaris het in 2013 Sitole as adjunk- nasionale kommissaris, verantwoordelik vir die polisie, aangestel. Hy is verlede jaar oorgeplaas as afdelingskommissaris verantwoordelik vir beskerming- en veiligheidsdienste. “Sy omvattende ondervinding in die polisiediens sal hom help om hierdie noodsaaklike taak uit te voer om Suid-Afrikaners en almal in die land te beveilig en hulle veilig te laat voel. Ons wens genl. Sitole net die beste toe,” het Zuma in die verklaring gesê. Zuma het ook sy dank uitgespreek aan lt.genl. Lesetja Mothiba, wat in die pos waargeneem het nadat sy voorganger, Khomotso Phahlane, geskors is. Phahlane is aangestel om Phiyega te vervang, nóg ŉ kommissaris wat geskors is vir haar rol in die afsterwe van 34 myners in Marikana in Noordwes in 2012. Phiyega is nie afgedank nie; haar kontrak het vroeër vanjaar verstryk.